b'\n_START_ARTICLE_\nRobert Mugabe\n_START_SECTION_\nHistoria\n_START_PARAGRAPH_\nMugabe vietti lapsuutensa l\xc3\xa4hell\xc3\xa4 Salisburya Zimbabwessa. H\xc3\xa4n k\xc3\xa4vi jesuiittojen koulua ja valmistui 1952 Etel\xc3\xa4-Afrikasta Fort Haren yliopistosta, jossa h\xc3\xa4n opiskeli stipendill\xc3\xa4. Mugabe on p\xc3\xa4tev\xc3\xb6itynyt opettaja ja opetti valmistuttuaan Sambiassa (1955\xe2\x80\x931958) ja Ghanassa (1958\xe2\x80\x931960). BBC:n mukaan h\xc3\xa4n on suorittanut kaikkiaan seitsem\xc3\xa4n yliopistotutkintoa, osan et\xc3\xa4opiskeluna, kaksi niist\xc3\xa4 vankila-aikoinaan. Aloina ovat hallinto, oikeustiede, luonnontieteet ja pedagogiikka. Zimbabwelaisen sivuston mukaan Mugabe on suorittanut hallinto- ja kasvatustieteiden tutkintonsa Etel\xc3\xa4-Afrikan Unisa-yliopistossa ja laki- ja taloustieteen opintonsa Lontoon yliopiston et\xc3\xa4kursseina. Lis\xc3\xa4ksi h\xc3\xa4n on saanut yksitoista kunniatohtorin arvonime\xc3\xa4, joista kolme on my\xc3\xb6hemmin peruttu._NEWLINE_Mugabe palasi Etel\xc3\xa4-Rhodesiaan vuonna 1960, jolloin h\xc3\xa4n oli omaksunut marxilaisuuden. H\xc3\xa4n perusti Joshua Nkomon kanssa kansandemokraattisen puolueen, josta tuli my\xc3\xb6hemmin Zimbabwen afrikkalainen kansojen liitto (ZAPU), jonka Ian Smithin valkoinen hallitus kielsi heti. Mugabe erosi ZAPU:sta vuonna 1963 ja liittyi monikansalliseen ZANUun (Zimbabwen afrikkalainen kansallinen unioni). Pastori Ndabaningi Sithole nimitti Mugaben ZANUn p\xc3\xa4\xc3\xa4sihteeriksi. ZANU sai vaikutteita panafrikkalaisuudesta ja maolaisuudesta, kun taas ZAPU oli Neuvostoliiton tukema kansallisen vapautuksen j\xc3\xa4rjest\xc3\xb6._NEWLINE_Mugabe pid\xc3\xa4tettiin vuonna 1964, ja h\xc3\xa4n vietti kymmenen vuotta vankilassa, jona aikana h\xc3\xa4n opiskeli. Vapauduttuaan vuonna 1973 h\xc3\xa4n matkusti Portugalin Mosambikiin, josta k\xc3\xa4sin h\xc3\xa4n johti kiinalaisten rahoittamaa ZANUn armeijaa sis\xc3\xa4llissodassa valkoista rotusortohallitusta vastaan._NEWLINE_ZANU:n pohjalle luotiin poliittinen puolue ZANU-PF (PF lyhennys sanoista Patriotic Front), jota Mugaben johti. T\xc3\xa4h\xc3\xa4n on yhdistynyt my\xc3\xb6s ZAPU._NEWLINE_Vuoden 2008 vaalit olivat ensimm\xc3\xa4iset, joissa Mugaben asema valtionp\xc3\xa4\xc3\xa4miehen\xc3\xa4 oli todellisen uhan alla. Mugabe voitti vaalit, opposition ehdokas luopui ehdokkuudesta ennen toista kierrosta._NEWLINE_WHO nimitti Mugaben lokakuussa 2017 \xe2\x80\x9dhyv\xc3\xa4ntahdonl\xc3\xa4hettil\xc3\xa4\xc3\xa4ksi avustamaan taistelussa tauteja vastaan\xe2\x80\x9d. WHO:n puheenjohtaja Tedros Adhanom Ghebreyesus oli aikaisemmin kiitt\xc3\xa4nyt Zimbabwea sen sitoutumisesta julkiseen terveydenhuoltoon. Nimityst\xc3\xa4 arvostelivat useat j\xc3\xa4rjest\xc3\xb6t, maan oppositio ja Britannian hallitus. Zimbabwen terveydenhuolto romahti Mugaben valtakaudella. WHO perui nimityksen heti seuraavana p\xc3\xa4iv\xc3\xa4n\xc3\xa4.\n_START_SECTION_\nMaareformi\n_START_PARAGRAPH_\nMugaben tullessa p\xc3\xa4\xc3\xa4ministeriksi 70\xc2\xa0% maan viljelymaasta oli valkoisten uudisasukkaiden hallussa. Ennen vuosituhannen vaihdetta Mugabe toteutti suuria uudistuksia, joiden my\xc3\xb6t\xc3\xa4 valkoiset maanviljelij\xc3\xa4t karkotettiin maasta ja tilat siirrettiin mustien kansalaisten haltuun. T\xc3\xa4m\xc3\xa4n j\xc3\xa4lkeen Zimbabwe on k\xc3\xa4rsinyt suurista ravinnontuotanto-ongelmista ja suoranaisesta n\xc3\xa4l\xc3\xa4nh\xc3\xa4d\xc3\xa4st\xc3\xa4. Pirstottujen suurtilojen uusilla omistajilla on harvoin ollut viljelykokemusta tai varoja lannoitteitten tai maatalouskoneitten hankkimiseen, mik\xc3\xa4 on johtanut maataloustuotannon romahtamiseen._NEWLINE_Vuonna 2005 Mugabe ajoi arviolta 700\xc2\xa0000 ihmist\xc3\xa4 kodeistaan ja ty\xc3\xb6paikoiltaan. Teon motiivina arvellaan olleen ehk\xc3\xa4ist\xc3\xa4 protesteja, jotka kytiv\xc3\xa4t Mugaben ajettua maan talouden kaaokseen.\n_START_SECTION_\nOppositio ja kritiikki\n_START_PARAGRAPH_\nBritannia ja zimbabwelaiset katoliset piispat syyttiv\xc3\xa4t Mugabea Zimbabwen valkoisen v\xc3\xa4est\xc3\xb6n sortamisesta. Mugaben arvostelijat sanovat h\xc3\xa4nen olevan huono roolimalli muulle ep\xc3\xa4vakaalle Afrikalle. The Economistin Afrikan painoksen toimittaja Robert Guest sanoo, ett\xc3\xa4 Mugabe oli syyllinen Zimbabwen talouden romahtamiseen. Mugabe syytti maan ongelmista imperialismia.'